CCLXI.  Bulla pro confirmatione rerum ad ecclesiam Sanctae Mariae pertinentium.   (Anno 1124, Febr. 6.) [DE LA CANAL,  Esp. sagrada,  XLV, 300.]
Author: Calixtus II
Date:  [Aimerici]

CALIXTUS episcopus, servus servorum Dei, dilectis in Christo filiis GERALDO priori, et canonicis in ecclesia Sanctae Mariae Leton. regularem vitam professis, tam praesentibus quam futuris in perpetuum.

Piis religiosorum fratrum supplicationibus nos annuere paterna charitas, et sedis apostolicae benignitas persuadet: eapropter, dilecti in Domino filii, postulationes vestras clementer admittimus, et Beatae Mariae ecclesiam, in qua sub canonicae ordinis regula omnipotenti Domino militatis, sedis apostolicae juvamine confovemus. Vitae namque canonicae ordinem quem professi estis, praesentis decreti nostri pagina perpetuis ibi servandum temporibus, confirmamus; vobis etiam vestrisque successoribus in eadem religione mansuris ea omnia possidenda firmamus quae in praesentiarum pro communis victus sustentatione legitime possidere videmini, et quaecunque in posterum acquisitione legitima poteritis adipisci, in quibus haec propriis nominibus adnotamus: ecclesiam Sancti Felicis cum omni jure suo, et omnia alodia, quae praedicta ecclesia Beatae Mariae infra ejusdem parochiae terminos habere videtur. Ea vero praedia quae habet, vel habere debet in parochia Sancti Andreae Borraciani; ecclesias etiam Sanctae Mariae de Heremitanis cum universis alodiis quae ibi possidetis. Cellam quoque Sancti Thomae quae sita est in episcopatu Ausonensi cum omnibus pertinentiis; ecclesiam Sanctae Mariae de Villar Elenen. et Sancti Michaelis Fontis frigidi, et Sancti Christophori de Stella; possessiones etiam quas habetis in parochia Sancti Petri de Navata, et omnia praedia, quae praefatae ecclesiae Beatae Mariae contulerunt domini de Navata; sed et molendina quae habetis in Fluviano; omnes vero donationes, et dimissiones quas fecerunt dictae ecclesiae domini de Creissello; nec non et praedia quae fuerunt Berengarii Guillelmi de Clusa, et Petri Amblardi haeredumque suorum. Obeunte vero te ipsius loci priore vel tuorum quilibet successorum nullus ibi qualibet subreptionis astutia praeponatur, nisi quem fratres communi consensu, vel fratrum pars consilii sanioris, vel de suo, vel de alieno si oportuerit collegio providerint regulariter eligendum: sepulturam quoque loci illius omnino liberam esse censemus, ut eorum qui illic sepeliri deliberaverint, devotioni et extremae voluntati, nisi forte excommunicati sint nullus obsistat. Nulli ergo omnino hominum facultas sit eamdem ecclesiam temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integre conserventur regularium fratrum, et pauperum usibus profutura. Ad haec, immunitatem quam bonae memoriae Berengarius Gerundensis episcopus in loco ipso instituit, inviolabiliter permanere sancimus, videlicet infra ambitum crucibus determinatum, nullus aliquem capere, aut laedere, vel depraedari praesumat. Si quis igitur nostrae constitutionis hujus et confirmationis tenore cognito, temere, quod absit! contraire tentaverit, honoris et officii sui periculum patiatur, aut excommunicationis gladio feriatur, nisi reatum suum digna satisfactione correxerit. Qui vero locum ipsum et fratres juvare, atque de bonis suis honorare curaverit Dei omnipotentis gratiam, et peccatorum suorum remissionem, et indulgentiam consequantur. Esta firmado con toda formalidad de rubrica. Calixtus PP. II. Ego Calixtus catholicae Ecclesiae episcopus. Dat. Lateran. per manum Stimerici sacrae Romanae Ecclesiae diac. cardinalis, et cancellarii, VIII Idus Februarii, indictione secunda, incarnationis Dominicae anno 1123, pontificatus autem domini Calixti II PP. anno VI.